Predkladacia správa

Návrh zákona, ktorým sa mení a dopĺňa zákon
č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon“) bol vypracovaný ako iniciatívny materiál.
Základným cieľom predkladaného návrhu zákona je zmeniť systém odmeňovania príslušníkov Policajného zboru, vzhľadom na rôznorodosť úloh, ktoré zabezpečujú pri výkone služby, vrátane nových úloh, ktoré im pribudnú v súvislosti so vstupom do Schengenského priestoru, ako i s ohľadom na zavedenie kariérneho postupu príslušníkov Policajného zboru. 
Predkladaným návrhom novely zákona sa upravuje predovšetkým piata časť zákona, v  ktorej sa pre príslušníkov Policajného zboru novo definujú zložky služobného príjmu a služobného platu, ktoré pre ostatných policajtov odmeňovaných podľa zákona ostávajú i naďalej nezmenené. 	 
	Návrh zákona sa predkladá v skrátenom konaní vzhľadom na to, že ho bolo možné spracovať a predložiť až po schválení návrhu zákona o štátnom rozpočtu na rok 2008. 
	Finančné dopady návrhu zákona na štátny rozpočet sú súčasťou zhodnotenia finančných, ekonomických, environmentálnych vplyvov a vplyvov na zamestnanosť a podnikateľské prostredie.

	Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná.